Σεβασμιότατε,

Σεβαστοί Πατέρες,

κ. Υπουργοί,

κ. Βουλευτές,

κ. Περιφερειάρχη Αττικής,

κ. Εκπρόσωποι των σωμάτων ασφαλείας

κ. Εκπρόσωποι της Περιφέρειας,

κ. Δήμαρχοι,

κ. Πρόεδρε και κ. εκπρόσωποι της ΚΤΥΠ,

κ. Πρόεδρε του Δημοτικού Συμβουλίου, αντιδήμαρχοι και δημοτικοί σύμβουλοι,

κ. Εκπρόσωποι όλων των πολιτικών κομμάτων,

κ. Διευθυντές των Σχολείων και Διδάσκοντες,

Αγαπημένοι μαθητές και γονείς,

Με μεγάλη χαρά σας καλωσορίζω όλες και όλους σήμερα εδώ, στην πόλη μας, για τα εγκαίνια του 2ου Λυκείου Μεταμόρφωσης.

Ενός υπερσύγχρονου, όπως όλοι βλέπετε, σχολείου, το οποίο είχε ενταχθεί σε χρηματοδότηση της Περιφέρειας Αττικής και για το οποίο το 2019, λίγο μετά την ανάληψη των καθηκόντων μας, δώσαμε μάχη να προλάβουμε την προθεσμία έναρξης της κατασκευής του και να μη χαθεί.

Ένα σχολείο το οποίο από την έναρξη του τρέχοντος σχολικού έτους λειτουργεί κανονικά και αναβαθμίζει συνολικά το επίπεδο της παρεχόμενης δημόσιας εκπαίδευσης στην πόλη μας.

Ένα σχολείο το οποίο αποτελεί πραγματικό κόσμημα και ένα από τα πιο σύγχρονα σχολεία σε όλη την Επικράτεια.

Ένα σχολείο για το οποίο είμαστε υπερήφανοι και το οποίο πέραν του υψηλού επιπέδου υποδομών και εξοπλισμού του, είναι βιοκλιματικό, με την χρήση ανανεώσιμων πηγών ενέργειας και φιλικό προς το περιβάλλον.

Ένα σχολείο που φιλοξενεί σημαντικά αρχαιολογικά ευρήματα και συγκεκριμένα τμήμα υδραγωγείου της ρωμαϊκής περιόδου.

Ένα σχολείο που έρχεται να προστεθεί σε άλλα τρία σχολεία τα οποία αναβαθμίζουμε ενεργειακά και συγκεκριμένα το 1ο Λύκειο, το 1ο Γυμνάσιο και το 1ο Δημοτικό Σχολείο Μεταμόρφωσης.

Αναβαθμίσεις που είναι μόνο η αρχή, καθώς στόχος μας είναι ο εκσυγχρονισμός και η σταδιακή ανακαίνιση ΟΛΩΝ των σχολείων της Μεταμόρφωσης.

Σχολεία για τα οποία είναι έτοιμες όλες οι μελέτες ώστε να χρηματοδοτηθούν.

Φίλες και φίλοι,

Τα τελευταία τρία χρόνια έχουμε πετύχει πολλά.

Ενδεικτικά και μόνο ενδεικτικά, αναφέρω τον φωτισμό LED που μπήκε σε όλη την πόλη,

τις διανοίξεις και τα πεζοδρόμια,

την αναβαθμισμένη δημοτική συγκοινωνία,

τα νέα οχήματα της Καθαριότητας, της κοινωνικής υπηρεσίας και της Τεχνικής,

το νέο κλειστό γήπεδο-μπαλόνι που θα μπει στο οικόπεδο της ΚΤΥΠ δίπλα στο 2ο Λύκειο, το κτήμα Κουτσουμπέλη εδώ απέναντι από την λεωφόρο Τατοίου που αγοράζουμε σχεδόν ένα εκατομμύριο Ευρώ κάτω από την αρχική του εκτίμηση,

τον κόμβο στον Προαστιακό που ξεκινά σύντομα να κατασκευάζεται,

τα ηχοπετάσματα στη Νέα Ζωή που αναμένουμε να τοποθετηθούν.

Και σταματώ εδώ, καθώς αν συνεχίσω, θα χρειαστώ χρόνο και δεν είναι του παρόντος.

Δεκάδες έργα για τα οποία χρειάστηκε σκληρή ΔΟΥΛΕΙΑ.

Προσωπική, των αντιδημάρχων μου και των υπηρεσιών του Δήμου, οι οποίες παρά τον τεράστιο όγκο των έργων, αντιλαμβάνονται την προσπάθειά μας και βρίσκονται στο πλευρό μας.

Και ΔΙΕΚΔΙΚΗΣΗ.

Επίμονη διεκδίκηση η οποία βρήκε ανταπόκριση από φορείς όπως την ΚΤΥΠ, την Περιφέρεια Αττικής και αρκετά Υπουργεία μεταξύ των οποίων το Υποδομών, της Παιδείας και της Ανάπτυξης, τα οποία εκπροσωπούνται σήμερα εδώ.

**Ανταπόκριση για την οποία σας ευχαριστώ όλους**.

Άλλωστε ξέρετε καλά ότι δεν είναι τυχαίο που συνεχώς ζητώ και πιέζω. Η πόλη μου, η Μεταμόρφωση, είχε μείνει αρκετά πίσω και έχουμε ανάγκη από πολλά και σημαντικά έργα.

Και εγώ ως Δήμαρχος έχω καθήκον να εργάζομαι και να τα διεκδικώ.

Έργα με τα οποία αποδεικνύουμε ότι δεν αφήνουμε ούτε μια ευκαιρία να μας προσπερνά.

Έτσι καταφέραμε να είμαστε ψηλά στις χρηματοδοτήσεις.

Έτσι καταφέραμε να έχουμε ένα από τα πιο σύγχρονα σχολεία.

Έτσι φτάσαμε σήμερα στα εγκαίνια του 2ου Λυκείου Μεταμόρφωσης.

Και έτσι σε λίγες ημέρες θα έχουμε την ευκαιρία να εγκαινιάσουμε ένα ακόμη μεγάλο έργο.

Το πλήρως ανακαινισμένο Δημοτικό Κολυμβητήριο με χρηματοδότηση αυτή τη φορά από τα Προγράμματα Φιλόδημος και Αντ. Τρίτσης.

Φίλες και φίλοι,

Για μια ακόμη φορά σας ευχαριστώ που είστε σήμερα εδώ σε μια ξεχωριστή στιγμή της Μεταμόρφωσης.

Που είστε δίπλα μας. Που είστε κοντά μας. Στο πλευρό μας.

ΟΛΟΥΣ. Όλους όσους βοηθήσατε, όσους βοηθάτε και θα συνεχίσετε να βοηθάτε ή θα βοηθήσετε.

Στην πολιτική άλλωστε και στον δημόσιο βίο πολλές φορές κάποιος αρχίζει ένα έργο και συχνά κάποιος άλλος το ολοκληρώνει.

Και στην περίπτωσή μας μέσα από τον κυκεώνα της γραφειοκρατίας και την αντικειμενικότητα της καθυστέρησης, το σχολείο ολοκληρώθηκε κατά τη θητεία μου.

Οπότε δεν θέλω να με παρεξηγήσουν εάν τυχόν ξεχάσω κάποιον.

Ένα μεγάλο λοιπόν «ευχαριστώ» στο Υπουργείο Υποδομών και την ΚΤΥΠ για την υλοποίηση του έργου, στην Περιφέρεια Αττικής για τη χρηματοδότηση και τα λεωφορεία μεταφοράς των μαθητών, το Υπουργείο Παιδείας για τη συνεργασία, τα δημοτικά συμβούλια, τους καθηγητές, τις ενώσεις γονέων και μαθητών έως και σήμερα**, όλους όσους** αγωνίστηκαν για αυτό το έργο.

Ενώ οφείλεται και ένα μεγάλο, επίσης, «συγνώμη» που τα παιδιά, οι μαθητές μας, στοιβάζονταν τόσα χρόνια.

Και αυτό δεν το λέω μόνο ως Δήμαρχος, αλλά ως δημότης, ως κάτοικος και ως πατέρας.

Άλλωστε πέραν των διαφορών που μπορεί να υπάρχουν, όλους μας ενώνουν οι ανάγκες, τα προβλήματα και τα έργα με τα οποία τα αντιμετωπίζουμε.

Όλους μας ενώνει η πόλη μας.

Όλους μας ενώνει αυτό το ΑΝΑΜΦΙΣΒΗΤΗΤΑ μεγάλο έργο.

Όλους μας ενώνει αυτό το ΑΝΑΜΦΙΣΒΗΤΗΤΑ ξεχωριστό σχολείο.

Για αυτό και είμαστε όλοι εδώ. Αυτή την ημέρα χαράς, οι γκρίνιες δεν έχουν θέση.

Κα πολλά ευχαριστώ σε όλες και όλους είστε σήμερα εδώ. Μάλιστα προσωπικά χαίρομαι που σήμερα βρίσκονται εδώ, στην πόλη μου, εκπρόσωποι από όλα τα κόμματα.

Που μας τιμούν με την παρουσία τους.

Γιατί Μεταμόρφωση ενισχύεται. Η Μεταμόρφωση βήμα – βήμα, με πρόγραμμα και σχέδιο, αλλάζει και αναπτύσσεται. **Η Μεταμόρφωση Ενώνει.**

Για μένα το να παρουσιάζουμε ως Δημοτική Αρχή απτό, μετρήσιμο έργο είναι η μεγαλύτερη επιτυχία πόσο μάλλον σε περίοδο συνεχιζόμενων κρίσεων. Κι αυτό το σχολείο αποτελεί απτό, μετρήσιμο έργο. Είναι ο λόγος που ασχολήθηκα με την τοπική αυτοδιοίκηση.

Γιατί τα εγκαίνια του 2ου Λυκείου δεν είναι μια τυχαία στιγμή. Δεν είναι ένα ακόμη έργο.

Το 2ο Λύκειο είναι ξεχωριστό τόσο λόγω της σημασίας του, ότι δηλαδή αποτελεί διαχρονική ανάγκη και αίτημα, όσο και συμβολικά, καθώς αποτελεί το πρώτο μεγάλο έργο που εγκαινιάζεται εδώ και πολλά χρόνια, σχεδόν μια δεκαετία, στην πόλη μας.

Αποτελεί μήνυμα ότι η Μεταμόρφωση γυρνά σελίδα. Και αυτό καταδεικνύεται μέσα από τα έργα και τα εγκαίνια που ακολουθούν. Όπου ελπίζω να σας δω ξανά μαζί μας.

Σας ευχαριστώ και πάλι που είστε εδώ.